Program INTERREG V 2014 – 2020 – všeobecne

Ide o jeden zo základných programov pre územnú spoluprácu a rozvoj EÚ a teda jeden zo základných nástrojov politiky súdržnosti (kohéznej politiky). Základným cieľom programu je vytvorenie rovnakých životných podmienok a podmienok pre ďalší rozvoj vo všetkých európskych regiónoch. Cieľ programu sa realizuje prostredníctvom cezhraničnej, nadnárodnej a medziregionálnej spolupráce.

Program pre obdobie rokov 2014 – 2020 nadväzuje na program INTERREG IV, ktorý fungoval v rokoch 2007 – 2013.

Program INTERREG V má tri hlavné podprogramy:

INTERREG VA – patrí sem cezhraničná bilaterálna spolupráca medzi štátmi EÚ (napr. CZ-SK, SK-PL)

INTERREG VB – patria sem regionálne operačné programy (napr. OP Stredná Európa)

INTERREG VC – patrí sem medziregionálna spolupráca

Priority programu:

Financovanie aktivít v jednotlivých podprogramoch bude vychádzať z 11 prioritných oblastí uvedených v nariadení EÚ týkajúceho sa Európskeho fondu regionálneho rozvoja (ERDF – z neho sa financuje program INTERREG), ktorého poslaním je podporovať inteligentný, udržateľný a integrovaný rast (Stratégia EÚ do roku 2020) a prepojenie ekonomických, sociálnych a environmentálnych otázok:

1. posilnenie výskumu, technologického pokroku a inovácií

2. podpora prístupu k a používanie a kvalita IKT

3. podpora konkurencieschopnosti malých a stredných podnikov

4. podpora prechodu k nízkouhlíkovému hospodárstvu vo všetkých oblastiach

5. podpora adaptácie na zmenu klímy, riadenie a prevencia rizík

6. ochrana životného prostredia a podpora efektívneho využívania prírodných zdrojov

7. podpora udržateľnej dopravy a odstránenie nepriechodností v kľúčových sieťových infraštruktúrach

8. podpora zamestnávania a mobility pracovnej sily

9. podpora sociálnej inklúzie a boj s chudobou

10. investície do vzdelania, zručností, celoživotného vzdelávania rozvojom infraštruktúry pre vzdelávanie a tréning

11. zvyšovanie inštitucionálnej kapacity a efektívnosti verejnej správy

Každý podprogram INTERREG, vrátane podprogramov A, B a C a ich podprogramov – napríklad programov cezhraničnej spolupráce, operačných programov nadnárodnej spolupráce a pod. – si musia vybrať štyri z vyššie uvedených 11 priorít + môžu ich doplniť o piatu prioritu.

Platí pritom, že 80% z celkového balíka pre daný podprogram musí ísť na štyri hlavné priority a max. 20% môže ísť na piatu prioritu. Rada EÚ odporučila Európskej komisii, aby vytvorila štandardné kritériá pre oprávnenosť výdavkov na personál, administráciu, cestovné, vybavenie a služby. Výdavky, ktoré nebudú regulované v týchto štandardných kritériách, budú upravené na úrovni programu. Až v ďalšom slede bude možné uplatniť národné regulácie.

Rozpočet

celkovo približne 9 miliárd EUR na celú európsku územnú spoluprácu

- INTERREG VA 6,6 mld. EUR

- INTERREG VB 1,8 mld. EUR

- INTERERG VC 500 mil. EUR

Zmeny

V programe INTERREG A nebudú žiadne výrazné zmeny. Subjekty na Slovensku sa budú môcť zapojiť do programov cezhraničnej spolupráce [SK-CZ, SK-HU, SK-PL, SK-AT](http://www.mediacoeli.sk/index.php?detail=328).

Subjekty z Českej republiky budú môcť využiť programy cezhraničnej spolupráce CZ-AT (Rakúsko), CZ-PL, CZ-DE Bavorsko, CZ-DE Sasko.

Oproti predchádzajúcemu obdobiu v rámci programov INTERREG B nastanú niektoré zmeny:

- operačný program Juhovýchodná Európa sa zmení na Operačný program Dunajský región a obsiahne nové oblasti: vybrané regióny Nemecka (Bavorsko, Baden-Wurttemberg) a Českú Republiku.

- ostatné regióny z pôvodného operačného programu Juhovýchodná Európa budú súčasťou nového operačného programu Juhovýchodná Brána (Rakúsko, Cyprus, Grécko, Taliansko, Malta, Slovinsko, Chorvátsko, Macedónsko, Albánsko, Bosna a Hercegovina, Čierna Hora, Srbsko, Bulharsko, Maďarsko a Rumunsko)

- ostatné operačné programy zostanú bez zmeny

- veľkou zmenou je aj zjednotenie pravidiel v rámci všetkých podprogramov

Celkom teda INTERREG B bude zahŕňať 13 operačných programov:

- [Operačný program Dunajský región](http://www.mediacoeli.sk/index.php?detail=325)

- [Operačný program Baltické more](http://www.mediacoeli.sk/index.php?detail=307)

- [Operačný program Stredná Európa](http://www.mediacoeli.sk/index.php?detail=294)

- [Operačný program Alpský priestor](http://www.mediacoeli.sk/index.php?detail=54)

- [Operačný program Juhovýchodná brána](http://www.mediacoeli.sk/index.php?detail=255)

- Operačný program Severské územie

- [Operačný program Severozápadná Európa](http://www.mediacoeli.sk/index.php?detail=322)

- Operačný program Severné More

- Operačný program Stredozemie

- Operačný program Juhozápadná Európa

- Operačný program Makronézia

- Operačný program Indický oceán

- Operačný program Karibská oblasť

Návrhy programov INTERREG A, B a C by mali byť známe do konca roka 2013. Prvé výzvy sa očakávajú začiatkom roka 2014 (s výnimkou nového operačného programu Dunajský región, kde je možné očakávať prvú výzvu až koncom roka 2014).

V rámci programu medziregionálnej spolupráce INTERREG VC boli identifikované tematické ciele - posilnenie výskumu, technologického rozvoja a inovácií, posilnenie konkurencieschopnosti MSP, podpora prechodu na nízkouhlíkové hospodárstvo vo všetkých sektoroch a ochrana životného prostredia a podpora efektívneho využívania zdrojov. Synergia s hlavnými programami by sa mala dosiahnuť aj prostredníctvom akčných plánov, ktoré budú povinným výstupom každého zapojeného regiónu a ktorých implementácia sa bude monitorovať na úrovni programu. INTERREG VC bude rovnako spolupracovať s ostatnými programami EÚ, predovšetkým s programom INTERACT, a to hlavne v oblasti zefektívnenia implementácie programu INTERREG VC a kapitalizácie a prenosu získaných poznatkov do hlavných programov.

verejne sprístupnené dielo MEDIA COELI ® podmienky: [www.mediacoeli.sk](http://www.mediacoeli.sk/detail-29-mediacoeli_Licenčná_dohoda_na_verejne_sprístupnené_diela_MEDIA_COELI_®.html)

Váš konzultant: